b'\n_START_ARTICLE_\nKarantenehavn (Bergen)\n_START_SECTION_\nHistorie\n_START_PARAGRAPH_\nFlere store epidemier kom til Bergen sj\xc3\xb8veien og for \xc3\xa5 hindre at byens befolkning ble smittet ble det omkring 1830 etablert en karantenehavn i Nyhavn i Sandviken. Karantenehavnen ble utstyrt med egen losseplass, pakkhus og 10\xe2\x80\x9314 sykesenger. Denne havnen l\xc3\xa5 likevel for n\xc3\xa6r byen, derfor ble den p\xc3\xa5 1890-tallet flyttet til Ask\xc3\xb8y utenfor Bergen._NEWLINE_Fra 1848 var det karantenekommisjonen som hadde ansvar for \xc3\xa5 unders\xc3\xb8ke helseforholdene om bord i ankomne skip med smitte om bord, og om n\xc3\xb8dvendig legge fart\xc3\xb8yet i karantene. Et skip med smitte om bord hadde plikt til \xc3\xa5 melde fra om dette ved \xc3\xa5 heise et gult, internasjonalt skipsflagg, et karanteneflagg._NEWLINE_Karantenekommisjonen var sammensatt av en fra magistraten, en lege, en tolloffiser og en sj\xc3\xb8kyndig person. Sistnevnte var den som skulle anvise plass i karantenehavnen. Karantenekommisjonen ble avl\xc3\xb8st av sunnhetskommisjonen i 1909 (som skiftet navn til helser\xc3\xa5det i 1912)._NEWLINE_If\xc3\xb8lge reglement om karantenevesenet av 1. mars 1848 \xc2\xa7 2, skulle det f\xc3\xb8res en fortegnelse over skip som ble unders\xc3\xb8kt for smitte, med opplysninger om tiltak, hvilke sykdom og hvilke tiltak som ble gjennomf\xc3\xb8rt. Derfor ble det f\xc3\xb8rt karanteneb\xc3\xb8ker, som i dag er oppbevart ved Bergen Byarkiv, for perioden 1870-1910. Tilsvarende b\xc3\xb8ker finnes ogs\xc3\xa5 i havnevesenets arkiv for perioden 1909-1935. Karanteneb\xc3\xb8kene ble f\xc3\xb8rt kronologisk og gir opplysninger om skipets navn, skipper, drektighet, n\xc3\xa5r ankommet, fra hvor, antall mannskap og passasjerer, om legeunders\xc3\xb8kelse er foretatt og om sykdom er funnet, om skipet er satt i karantene, samt eventuelle merknader. _NEWLINE_I nyere tid brukes ikke karantenehavner, pasienter med farlige smittsomme sykdommer blir i stedet lagt i isolat p\xc3\xa5 et sykehus.'